Stampa t-test tal-qari ... It-Tlettax-il Ġimgħa taż-Żmien ta' Matul is-Sena Irreġġa' l-poplu tiegħi Iżrael għal li kien, u nħawwilhom f'arthom. Għam 9, 11-15 Qari mill-Ktieb tal-Profeta Għamos Dan jgħid il-Mulej: "Dakinhar intalla' mill-ġdid l-għarix ta' David, li sar ħerba waħda, u rraqqa' t-tiċrit tiegħu; nerġa' ntellagħlu dak li ġġarraf minnu, u nibnih kif kien fl-imgħoddi, biex huma jirtu l-fdal ta' Edom, u l-ġnus kollha msemmija għalija. Oraklu tal-Mulej li għad jagħmel dan. Araw, għad jiġi żmien – oraklu tal-Mulej – meta min jaħrat jilħaq fuq min jaħsad, min jagħsar l-għeneb jilħaq fuq min jiżra'; u l-inbid ġdid iqattar mill-muntanji, l-għoljiet kollha jkunu jnixxu minnu. Irreġġa' l-poplu tiegħi Iżrael għal li kien; jibnu l-ibliet meqruda u jgħammru fihom; iħawlu d-dwieli u jixorbu l-inbid tagħhom; u jxettlu ġonna u jieklu mill-frott tagħhom. U nħawwilhom f'arthom, u qatt iżjed ma jinqalgħu mill-art li tajthom". Il-Kelma tal-Mulej R/. Irroddu ħajr lil Alla R/. (3a): Il-Mulej is-sliem ixandar, għall-poplu tiegħu Ħa nisma' xi jgħid Alla; il-Mulej is-sliem ixandar, għall-poplu u l-ħbieb tiegħu, u għal dawk li jafdaw fih. R/. It-tieba u l-fedeltà jiltaqgħu, il-ġustizzja u s-sliem jitbewsu. Il-fedeltà mill-art tinbet, u l-ġustizzja mis-sema tixref. R/. Il-Mulej ukoll jagħti l-ġid tiegħu, u artna tagħti l-frott tagħha. Il-ġustizzja quddiemu timxi, u s-sliem fuq il-passi tiegħu. R/. AKKLAMAZZJONI QABEL L-EVANĠELJU Ġw 10, 27 In-nagħaġ tiegħi jisimgħu leħni, jgħid il-Mulej u jiena nagħrafhom, u huma jimxu warajja. EVANĠELJU Huwa l-mistednin tal-għarus se jsewdu qalbhom sakemm l-għarus ikun għadu magħhom? Qari mill-Evanġelju skont San Mattew F'dak iż-żmien resqu lejn Ġesù d-dixxipli ta' Ġwanni u qalulu: "Għaliex aħna u l-Fariżej insumu, u d-dixxipli tiegħek ma jsumux?". Qalilhom Ġesù: "Huwa l-mistednin tal-għarus se jsewdu qalbhom sakemm l-għarus ikun għadu magħhom? Imma jasal il-jum meta l-għarus jeħduhulhom minn magħhom, u mbagħad isumu. Ħadd ma jraqqa' libsa qadima b'biċċa drapp ġdida, għax inkella r-roqgħa ssellet il-libsa, u t-tiċrita tikber. Anqas ma jqiegħdu l-inbid il-ġdid f'damiġġani qodma tal-ġild, għax inkella d-damiġġani jinfaqgħu, l-inbid jixtered, u d-damiġġani jintilfu. Iżda nbid ġdid jitfgħuh f'damiġġani ġodda, u hekk iżommu t-tnejn". Il-Kelma tal-Mulej R/. Tifħir lilek Kristu
Qari tal-Quddies tas-Sibt tat-XIII-il ġimgħa matul is-Sena